CELEX: 32009D0845
Language: mt
Date: 2008-11-26 00:00:00
Title: 2009/845/KE: Deċiżjoni tal-Kummissjoni tas- 26 ta’ Novembru 2008 dwar l-għajnuna mill-istat li l-Awstrija tat lill-intrapriża Postbus fid-distrett ta’ Lienz C 16/07 (ex NN 55/2006) (notifikata bid-dokument numru C(2008) 7034) (Test b’relevanza għaż-ŻEE)

20.11.2009   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 306/26
               
            DEĊIŻJONI TAL-KUMMISSJONI
      tas-26 ta’ Novembru 2008
      dwar l-għajnuna mill-istat li l-Awstrija tat lill-intrapriża Postbus fid-distrett ta’ Lienz C 16/07 (ex NN 55/2006)
      (notifikata bid-dokument numru C(2008) 7034)
      (It-test Ġermaniż biss huwa awtentiku)
      (Test b’relevanza għaż-ŻEE)
      (2009/845/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu tal-Artikolu 88(2) tiegħu,
      Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
      Wara li talbet lill-partijiet interessati biex jissottomettu l-kummenti tagħhom skont l-Artikoli msemmija hawn fuq (1),
      Billi:
      1.   PROĊEDURA
      
      
                  (1)
               
               
                  Permezz tal-ittri datati t-2 ta’ Awwissu 2002 (2) u t-23 ta’ Awwissu 2003 (3), intrapriża privata Awstrijaka tax-xarabanks ressqet ilment quddiem il-Kummissjoni dwar għajnuna mill-Istat allegatament mogħtija mill-awtorità tat-trasport pubbliku tat-Tirol (Verkehrsverbund Tirol GmbH, minn hawn ‘il quddiem: Verkehrsverbund Tirol 2002 lill-kompetitur pubbliku tagħha, l-intrapriża privata Postbus AG (minn hawn ‘il quddiem Postbus). Permezz ta’ ittra datata l-14 ta’ Lulju 2005 (4), il-Kummissjoni talbet lill-Awstrija tagħtiha informazzjoni dwar dan l-ilment. Permezz ta’ ittra datata t-3 ta’ Ottubru 2005 (5), l-Awstrija tat lill-Kummissjoni l-informazzjoni mitluba.
               
            
                  (2)
               
               
                  Permezz ta’ ittra datata t-30 ta’ Mejju 2007 (6), il-Kummissjoni infurmat lill-Awstrija bid-deċiżjoni tagħha li tibda l-proċedura stabbilita fl-Artikolu 88(2) tat-Trattat tal-KE dwar il-miżura inkwistjoni.
               
            
                  (3)
               
               
                  Id-deċiżjoni tal-Kummissjoni li tibda l-proċedura ġiet ippubblikata f’Il-Ġurnal Uffiċjali tal-Unjoni Ewropea. Il-Kummissjoni talbet lill-partijiet interessati jissottomettu l-kummenti tagħhom (7)
                  
               
            
                  (4)
               
               
                  L-Awstrija ssottomettiet l-osservazzjonijiet tagħha permezz ta’ ittra datata t-18 ta’ Lulju 2007 (8).
               
            
                  (5)
               
               
                  Permezz ta’ ittra datata l-24 ta’ Lulju 2007 (9), min ressaq l-ilment informa lill-Kummissjoni li ma kienx għadu interessat fit-tkomplija tal-kwistjoni.
               
            
                  (6)
               
               
                  Il-Kummissjoni ma rċeviet ebda kummenti minn partijiet terzi oħra.
               
            2.   DESKRIZZJONI DETTALJATA TAL-GĦAJNUNA
      
      2.1.   Miżura li qed tiġi investigata
      
      2.1.1.   Kuntest
      
      
                  (7)
               
               
                  Il-Verkehrsverbund Tirol hija intrapriża privata, irregolata mil-liġi privata. Korpi simili jeżistu fir-reġjuni l-oħra kollha, u ġeneralment issir referenza għalihom bħala Verkehrsverbundgesellschaften. Dawn il-korpi huma responsabbli għall-ippjanar u l-koordinazzjoni tat-trasport bix-xarabank fir-reġjun rispettiv tagħhom. Skont il-Bundesgesetz über die Ordnung des öffentlichen Personennah- und Regionalverkehrs (l-Att Federali dwar l-organizzazzjoni tat-trasport pubbliku tal-passiġġieri, minn hawn ‘il quddiem: ÖPNRV-G), dawn il-korpi jirċievu sussidji annwali mill-Bundesland rispettiv, sabiex jiġi żgurat trasport pubbliku tal-passiġġieri adegwat fir-reġjun.
               
            
                  (8)
               
               
                  Fit-12 ta’ Lulju 2002 il-Verkehrsverbund Tirol u l-Postbus ftiehmu dwar kuntratt ta’ servizz pubbliku għat-trasport pubbliku tal-passiġġieri fuq ir-rotot tax-xarabank numri 5002, 5008, 5010, 5012, 5014, 5050 u 5052 fid-distrett ta’ Lienz.
               
            
                  (9)
               
               
                  Skont il-liġi amministrattiva Awstrijaka, operatur ta’ xarabanks jeħtieġ li jkollu liċenzja biex ikun jista’ jopera rotta ta’ xarabank. L-għoti tal-liċenzja huwa indipendenti mill-konklużjoni ta’ kuntratt ta’ servizz pubbliku.
               
            
                  (10)
               
               
                  Il-Postbus diġà kellha l-liċenzji biex topera s-seba’ rotot koperti mill-kuntratt qabel il-konklużjoni tal-kuntratt ta’ servizz pubbliku. IL-Postbus kienet applikat għal-liċenzji fuq l-inizjattiva tagħha stess, bla ma kienet żgura li se tirċievi l-kumpens. Għalhekk, ir-rotot inkwistjoni huma meqjusa fil-leġiżlazzjoni Awstrijaka li jinħadmu “eigenwirtschaftlich” (fl-interess kummerċjali). Skont ir-regoli Awstrijaki tal-akkwist pubbliku, id-distinzjoni bejn “eigenwirtschaftlich” u “gemeinwirtschaftlich” (fl-interess komuni) hija importanti peress li kuntratti ta’ servizz pubbliku għar-rotot maħduma bħala “gemeinwirtschaftlich” biss huma soġġetti għar-regoli tal-akkwist pubbliku. Għalhekk, il-kuntratt ta’ servizz pubbliku li huwa s-suġġett ta’ din id-deċiżjoni ngħata mingħajr proċedura tal-akkwist pubbliku.
               
            2.1.2.   Deskrizzjoni dettaljata tal-kuntratt ta’ servizz pubbliku li qed jiġi investigat
      
      
                  (11)
               
               
                  Il-kuntratt għandu bħala għan il-provvista tas-servizzi tat-trasport bix-xarabank mill-Postbus. Dan daħal fis-seħħ fl-1 ta’ Jannar 2002 b’mod retroattiv u għandu tul ta’ żmien indefinit. Minn Diċembru 2006, il-partijiet jistgħu jtemmu l-kuntratt b’avviż ta’ sitt xhur.
               
            
                  (12)
               
               
                  Għall-kalkolu tar-remunerazzjoni, il-kuntratt jiddistingwi bejn Bestelleistungen u Bestandsleistungen.
               
            
                  (13)
               
               
                  B’Bestelleistungen, il-kuntratt ifisser bażi ta’ servizzi tat-trasport bix-xarabank li għalihom l-intrapriża tingħata pagament fiss. Skont il-Parti IV (3) tal-kuntratt, 204 807 km jikkostitwixxu Bestelleistungen. Skont il-Parti XIII tal-kuntratt, il-Postbus kull sena għandha tirċievi EUR 527 000, apparti t-taxxa fuq l-indiċi tal-bejgħ. Il-pagamenti għandhom isiri fi tnax-il rata mifruxa matul is-sena.
               
            
                  (14)
               
               
                  B’Bestandsleistungen, il-kuntratt ifisser servizzi ta’ trasport bix-xarabank li għalihom għandu jsir pagament li huwa s-somma ta’ tliet komponenti. Skont il-Parti IV (3) tal-kuntratt, Bestandsleistungen jikkostitwixxu 952 761 km. Il-Parti X (2) tistabbilixxi r-remunerazzjoni għall-Bestandsleistungen għal EUR 1 690 000 għas-sena 2002. Skont il-Parti X (3) din ir-remunerazzjoni hija magħmula kif ġej:
                  
                              (a)
                           
                           
                              Il-kumpens għall-interkonnessjoni (Verbundabgeltung), li l-prezz huwa stabbilit kull sena għal kull linja skont iż-żieda tal-passiġġieri,
                           
                        
                              (b)
                           
                           
                              Id-dħul iġġenerat mill-bejgħ tal-biljetti, mingħajr it-taxxa fuq l-indiċi tal-bejgħ mogħtija lura lill-Postbus
                              
                           
                        
                              (c)
                           
                           
                              Id-dħul iġġenerat mill-ħlas mogħti mill-Ministru Federali tas-Saħħa, il-Familja u ż-Żgħażagħ bħala t-tħaddim tat-tariffi mnaqqsa riżervati għall-istudenti u l-apprentisti skont it-taqsima 29 ÖPNRV-G u l-kuntratti konklużi skont it-taqsimiet 30f u 30j Familien Lasten Ausgleichs Gesetz (FLAG) bejn il-Minsteru u l-Postbus.
                           
                        
            
                  (15)
               
               
                  Għall-ewwel sena tal-kuntratt, Verbundabgeltung għandu jkollha EUR 1 690 000 nieqes fid-dħul iġġenerat mill-bejgħ tal-biljetti u fil-ħlas għall-obbligi tat-tariffi. Meta ġie konkluż il-kuntratt, il-partijiet la kienu jafu kemm kien id-dħul iġġenerat mill-bejgħ tal-biljetti u lanqas mill-ħlas għall-obbligi tat-tariffi. Għalhekk, il-kuntratt ma jistabbilixix it-total assolut tal-Verbundabgeltung.
               
            
                  (16)
               
               
                  Il-prezz imħallas mill-Verkehrsverband Tirol lill-Postbus għall-2002 kien ta’ EUR 2 217 000 (inkluż id-dħul tal-għoti lura mill-bejgħ tal-biljetti). Bħala kumpens, il-Postbus kellha l-obbligu li tipprovdi 1 157 568 km ta’ servizz bix-xarabank skont l-orarji u r-rotot speċifikati fil-kuntratt. Il-prezz imħallas għal kull kilometru kien b’medja ta’ EUR 1,92.
               
            2.1.3.   Evoluzzjoni storika tas-sistema Awstrijaka
      
      
                  (17)
               
               
                  Id-distinzjoni bejn Bestellleistungen u Bestandsleistungen tispjega ruħha qabel kollox bl-evoluzzjoni storika tal-ÖPNRV-G li tispeċifika l-organizzazzjoni u l-finanzjament tat-trasport pubbliku fil-partijiet rurali tal-Awstrija.
               
            
                  (18)
               
               
                  Skont it-taqsima 10 (1) ÖPNRV-G l-intrapriżi tat-trasport bix-xarabank li jappartjenu lill-Istat Awstrijak, bħall-Postbus, għandhom id-dritt li jirċievu kumpens mill-Istat Federali għat-telf fit-tħaddim tat-trasport pubbliku sal-1 ta’ Ġunju 1999 (Alteinnahmegarantie).
               
            
                  (19)
               
               
                  Għaż-żmien ta’ wara l-1 ta’ Ġunju 1999, l-Istat Federali għandu jħallas ammont li jikkorrispondi għas-somma mħallsa kull sena skont l-Alteinnahmegarantie lill-korpi reġjonali inkarigati bl-organizzazzjoni tat-trasport pubbliku, il-Verkehrsverbundgesellschaften. Dawn jużaw l-ammonti biex jordnaw is-servizzi tat-trasport bix-xarabank min-naħa tal-intrapriżi tax-xarabank. Qabel ma jordnaw dawn is-servizzi tat-trasport bix-xarabank, il-Verkehrsverbundgesellschaften għandhom jippjanaw it-trasport pubbliku fir-reġjun tagħhom skont it-taqsimiet 11, 20 u 31 tal-ÖPNRV-G (l-Artikolu 10 (2) ÖPNRV-G). Dawn id-dispożizzjonijiet jispeċifikaw kriterji ekonomiċi u ta’ kwalità li għandhom jiġu rispettati fit-trasport pubbliku.
               
            
                  (20)
               
               
                  Mill-2001, kull sena l-Istat Federali għandu jnaqqas b’wieħed f’kull ħamsa l-ammonti li jħallas lill-Verkehrsverbund-gesellschaften (it-taqsima 10 (3) ÖPNRV-G).
               
            
                  (21)
               
               
                  L-Artikoli 14 u ta’ wara ÖPNRV-G jispeċifikaw il-kundizzjonijiet għall-ħolqien u l-organizzazzjoni tal-Verkehrsverbundgesellschaften. It-Taqsima 19 (1) ÖPNRV-G lill-Verkehrsverbundgesellschaften tobbligahom ibiddlu s-sistema tal-Alteinnahmegarantie fi żmien ħames snin mill-1999 permezz ta’ sistema ġdida ta’ kuntratti ta’ servizz pubbliku.
               
            2.1.4.   Ġustifikazzjoni tal-prezz previst fil-kuntratt ta’ servizz pubbliku
      
      
                  (22)
               
               
                  Qabel l-iffirmar tal-kuntratt ta’ servizz pubbliku, il-Verkehrsverband Tirol użat tliet metodi differenti biex tiġġustifika jekk il-kumpens għas-servizz pubbliku maħsub fil-kuntratt kienx ġustifikat. Dawn it-tliet metodi jittrattaw il-verifika għal kull kilometru (Prüfung nach Kilometersätzen), il-verifika mqabbla mal-ispiża (Prüfung nach Kostensätzen) u l-verifika skont il-kategoriji differenti tal-ispejjeż (Prüfung nach Einzelkostenpositionen).
               
            2.2.   L-ewwel verifika mill-Kummissjoni
      
      
                  (23)
               
               
                  Fid-deċiżjoni tagħha li tibda l-proċedura, il-Kummissjoni qajmet dubji jekk il-kuntratt tas-servizz pubbliku konkluż bejn il-Verkehrsverband u l-Postbus kienx jissodisfa t-tieni kriterju tal-hekk imsejħa kriterji Altmark
                      (10). Minħabba li l-kriterji Altmark jittrattaw erba’ kriterji kumulattivi, il-Kummissjoni ma vvalutatx fid-dettall jekk it-tielet u r-raba’ kriterji ġewx issodisfati, imma ġie konkluż li l-preżenza tal-għajnuna mill-Istat ma tistax tiġi eskluża.
               
            
                  (24)
               
               
                  Fir-rigward tal-kompatibbiltà possibbli ta’ din it-tip ta’ għajnuna mill-Istat mas-suq komuni, id-deċiżjoni li tinbeda l-proċedura tikkunsidra li l-għajnuna tista’ tkun kompatibbli mas-suq komuni fuq bażi tal-Artikolu 73 tat-Trattat tal-KE u l-Artikolu 14 tar-Regolament tal-Kunsill (KEE) Nru 1191/69 tas-26 ta’ Ġunju 1969 dwar azzjoni mill-Istati Membri dwar l-obbligi inerenti fil-kunċett ta’ servizz pubbliku fit-trasport bil-ferrovija, bit-triq u bil-passaġġi fuq l-ilma interni (11). B’mod partikolari, il-Kummissjoni kkunsidrat li l-ammont tal-kumpens imħallas lill-Postbus deher li ma jaqbiżx dak li kien meħtieġ biex jiġu koperti l-ispejjeż involuti biex jitwettqu l-obbligi tas-servizz pubbliku tal-kuntratt, meta wieħed jikkunsidra r-riċevuti relatati u l-profitt raġjonevoli biex jitwettqu l-obbligi.
               
            
                  (25)
               
               
                  Madankollu, il-Kummissjoni kkunsidrat li la ma kien hemm l-ebda sejħa pubblika għall-offerti, u l-kompetitur dirett tal-Postbus allega li l-Postbus kienet qed tirċievi kumpens żejjed, il-Kummissjoni kienet tal-fehma li, li kieku l-każ preżenti kellu jiġi nnotifikat, dan il-kompetitur u l-partijiet terzi interessati l-oħra kollha kellhom jingħataw l-opportunità li jikkummentaw dwar il-metodi użati mill-Awstrija biex tivverifika l-ispejjeż u tevita kumpens żejjed, qabel ma tifforma opinjoni definittiva dwar jekk il-Postbus kinitx qed tirċievi kumpens żejjed jew le. Għal dawn ir-raġunijiet, il-Kummissjoni qajmet dubju jekk il-Postbus irċevitx kumpens żejjed għall-provvista ta’ servizz pubbliku taħt kuntratt ta’ servizz pubbliku.
               
            3.   KUMMENTI TAL-AWSTRIJA
      
      
                  (26)
               
               
                  Il-kummenti tal-Awstrija jikkonċernaw:
                  
                              (a)
                           
                           
                              ir-relazzjoni bejn il-kriterji Altmark u r-Regolament (KEE) Nru 1191/69,
                           
                        
                              (b)
                           
                           
                              l-applikazzjoni tat-tieni kriterju Altmark fil-każ preżenti,
                           
                        
                              (c)
                           
                           
                              l-applikazzjoni tat-tielet u r-raba’ kriterji Altmark fil-każ preżenti, b’mod partikolari l-metodi użati biex jiġu vverifikati l-ispejjeż u jiġi evitat kumpens żejjed,
                           
                        
                              (d)
                           
                           
                              il-kompatibbiltà tal-kuntratt tas-servizz pubbliku mar-Regolament (KEE) Nru 1191/69.
                           
                        
            
         Ir-relazzjoni bejn il-kriterji Altmark u r-Regolament (KEE) Nru 1191/69.
      
      
                  (27)
               
               
                  L-Awstrija tqis li l-Artikolu 73 tat-Trattat tal-KE u r-Regolament (KEE) Nru 1191/69, li huwa bbażat fuqu, jistabbilixxu lex specialis għall-Artikolu 87(1) tat-Trattat tal-KE. Għalhekk, kull meta kuntratt ta’ servizz pubbliku jissodisfa l-kriterji stabbiliti fl-Artikolu 14 tar-Regolament (KEE) Nru 1191/69, ma hemm ebda għajnuna mill-Istat, u għalhekk ebda ħtieġa li jiġi vvalutat il-kuntratt ta’ servizz pubbliku inkwistjoni skont l-Artikolu 87(1) tat-Trattat tal-KE u l-kriterji Altmark. L-Awstrija tibbaża din l-interpretazzjoni fuq il-Punt 37 tas-sentenza Altmark, li tgħid dan li ġej:
                  L-ewwel punt li wieħed għandu jeżamina huwa jekk ir-Regolament (KEE) Nru 1191/69 huwiex applikabbli għas-servizzi ta’ trasport kontestati fil-proċeduri prinċipali. Jekk dak mhuwiex il-każ biss, għandha tiġi kkunsidrata l-applikazzjoni tad-dispożizzjonijiet ġenerali tat-Trattat dwar l-għajnuna mill-Istat għas-sussidji kontestati fil-proċeduri ġenerali.
               
            3.1.   Applikazzjoni tat-tieni kriterju Altmark fil-każ preżenti
      
      
                  (28)
               
               
                  L-Awstrija targumenta li anke jekk ir-Regolament (KEE) Nru 1191/69 ma jindirizzax l-eżistenza tal-għajnuna mill-Istat, imma biss il-kompatibbiltà tagħha mas-suq komuni, il-kuntratt ta’ servizz pubbliku konkluż bejn il-Verkehrsverbund Tirol u l-Postbus madankollu jissodisfa l-erba’ kriterji Altmark.
               
            
                  (29)
               
               
                  F’dak li għandu x’jaqsam mat-tieni kriterju Altmark, l-Awstrija tispjega li kemm ir-remunerazzjoni għall-Bestelleistungen u r-remunerazzjoni għall-Bestandsleistungen ġew stabbiliti bil-quddiem b’mod oġġettiv u trasparenti. Fir-rigward tal-Bestelleistungen, l-Awstrija tispjega li l-kuntratt huwa kuntratt nett, li bih il-Postbus tirċievi prezz fiss ta’ EUR 2,57 għal kull kilometru sewqan bix-xarabank (12). Għalhekk, il-prezz kien ġie stabbilit bil-quddiem bl-użu tal-kriterju oġġettiv u trasparenti “prezz għal kull kilometru ta’ sewqan”.
               
            
                  (30)
               
               
                  Fir-rigward tal-Bestandsleistungen, l-Awstrija tispjega li l-prezz kien ġie miftiehem ukoll bil-quddiem mill-partijiet bħala prezz fiss, jiġifieri EUR 1 690 000 għal 952 761 kilometru li għandhom jiġu misjuqa. Li ma kienx ġie stabbilit bil-quddiem kien il-qsim eżatt bejn it-tliet komponenti tal-pagament: id-dħul mill-bejgħ tal-biljetti, il-kumpens għall-obbligi tat-tariffi u l-kumpens għas-sistema tat-traffiku integrata. Kif tispjega l-Awstrija, l-ispjegazzjoni tinsab fin-natura stess tat-tliet komponenti, li tnejn minnhom jiddependu fuq l-għadd ta’ passiġġieri li jinġarru, filwaqt li t-tielet wieħed ikun id-differenza bejn il-prezz totali miftiehem u s-somma tal-ewwel żewġ elementi.
               
            
                  (31)
               
               
                  Anke f’dan ir-rigward, l-Awstrija tikkonkludi li l-kuntratt huwa kuntratt nett, li minnu l-Postbus tirċievi prezz fiss għal kull kilometru misjuq b’xarabank ta’ 1,77 EUR/km, u li għalhekk, il-prezz kien ġie stabbilit bil-quddiem, bl-użu tal-kriterju oġġettiv u trasparenti “prezz għal kull kilometru ta’ sewqan”.
               
            3.2.   Applikazzjoni tat-tielet u r-raba’ kriterji Altmark fil-każ preżenti, b’mod partikolari metodi għall-verifika tal-ispejjeż u biex jiġi evitat kumpens żejjed
      
      
                  (32)
               
               
                  L-Awstrija targumenta li l-Verkehrsverbund Tirol eskludiet il-kumpens żejjed għall-Postbus billi vverifikat il-prezz imħallas lill-Postbus għal kull kilometru mal-medja tal-industrija, bl-użu ta’ tliet metodi differenti: verifika tal-prezz kull kilometru, kontroll tal-ispejjeż għal kull partita ta’ spiża u kontroll tal-ispejjeż skont kategoriji differenti tal-ispejjeż.
               
            
                  (33)
               
               
                  Fit-tweġiba tagħha għad-deċiżjoni li tibda l-proċedura, l-Awstrija pprovdiet lill-Kummissjoni iżjed informazzjoni dwar iż-żewġ metodi użati għall-verifika tal-ispejjeż għall-provvista ta’ servizzi tat-trasport u biex jiġi evitat kumpens żejjed: il-verifika tal-ispejjeż għal kull partita ta’ spiża u l-verifika tal-ispejjeż skont kategoriji differenti ta’ spejjeż. Fl-opinjoni tagħha, ma tenħtieġ ebda spjegazzjoni oħra fir-rigward tal-verifika għall-ispiża kull kilometru (13).
               
            
                  (34)
               
               
                  Skont l-opinjoni tal-Awstrija, dawn it-tliet verifiki tal-ispejjeż jiżguraw konformità kemm mat-tielet (nuqqas ta’ kumpens żejjed) u r-raba’ (intrapriża medja, immexxija sew) kriterji Altmark.
               
            3.2.1.   Verifika tal-ispejjeż għal kull partita ta’ spiża
      
      
                  (35)
               
               
                  Permezz tal-metodu “verifika tal-ispejjeż għal kull oġġett”, il-Verkehrsverbund Tirol qabblet l-ispejjeż ta’ kull partita tal-Postbus mal-ispejjeż medji ta’ dan is-settur tal-industrija.
               
            
                  (36)
               
               
                  Abbażi tal-ispejjeż medji tas-settur tal-industrija, il-Postbus għandha tilħaq il-miri li ġejjin għall-ispejjeż tal-kuntratt tas-servizz pubbliku fid-distrett ta’ Lienz:
                  
                              Partita ta’ spiża
                           
                           
                              Spejjeż
                           
                        
                              Spejjeż tal-persunal
                           
                           
                              […] EUR (*)
                              
                           
                        
                              Spejjeż tal-fjuwil u l-manutenzjoni
                           
                           
                              […] EUR
                           
                        
                              Spejjeż tal-vetturi (deprezzament)
                           
                           
                              […] EUR
                           
                        
                              Spejjeż amministrattivi
                           
                           
                              […] EUR
                           
                        
                              Total
                           
                           
                              […] EUR
                           
                        
            
                  (37)
               
               
                  L-Awstrija tipprovdi l-ispjegazzjoni dettaljata li ġejja għal dawn il-partiti ta’ spiża.
               
            3.2.1.1.   Spejjeż tal-persunal
      
      
                  (38)
               
               
                  L-Awstrija bbażat il-kalkolu tal-ispiża tal-persunal fuq 54 290 siegħa ta’ sewqan għat-tħaddim tar-rotta. B’hekk, l-Awstrija għamlitha ċara li dan l-ammont huwa bbażat fuq il-kilometri meħtieġa biex wieħed jaħdem skont l-iskeda inkluż il-ħin ta’ waqfien, imma esklużi l-vjaġġi ‘l hemm u ‘l hawn safejn jieqfu x-xarabanks fil-venda/garaxxijiet, il-perjodi ta’ mistrieħ eċċ. Skont l-Awstrija, b’21 kilometru fis-siegħa l-Verkehrsverbund Tirol assumiet servizz relattivament għoli (14), peress li l-medja għall-Awstrija hija bejn 16 u 18-il kilometru fis-siegħa.
               
            
                  (39)
               
               
                  Kif iddikjarat l-Awstrija, ir-rata grossa għal siegħa sewqan (inklużi d-dazji, taxxi, spejjeż tal-garaxx, tal-manutenzjoni, tal-amministrazzjoni u spejjeż addizzjonali tal-persunal) hija EUR […]. Dan l-ammont huwa magħmul kif ġej: il-ftehim kollettiv Awstrijak tal-2002 għall-impjegati f’intrapriżi ta’ xarabanks irregolati mil-liġi privata pprovda għal rata medja netta ta’ EUR 7,55 fis-siegħa. Ma’ dan l-ammont, wieħed irid iżid bħala l-ewwel pass spejjeż addizzjonali għax-xogħol ta’ nhar ta’ Ħadd u btajjel; ħlas ta’ sahra, kif ukoll taxxi u sigurtà soċjali. Jekk jiġu meqjusa dawn l-ispejjeż addizzjonali, ir-rata medja fis-siegħa tkun ta’ EUR 16,30.
               
            
                  (40)
               
               
                  Minbarra din ir-rata fis-siegħa, hemm spiża addizzjonali ta’ madwar […] % għall-ispejjeż tal-persunal li jaħdmu fil-garaxx, fid-dispożizzjoni u fl-amministrazzjoni. Meta wieħed iqis dawn l-ispejjeż addizzjonali, siegħa ħidma ta’ xarabank toħloq spiża ta’ EUR […].
               
            
                  (41)
               
               
                  Il-multiplikazzjoni tal-għadd annwali ta’ sigħat ta’ sewqan bir-rata medja fis-siegħa tirriżulta fi spejjeż tal-persunal b’total ta’ EUR […] (15).
               
            3.2.1.2.   Spejjeż tal-fjuwil u l-manutenzjoni
      
      
                  (42)
               
               
                  Dwar l-ispejjeż tal-fjuwil u l-manutenzjoni, il-Verkehrsbund Tirol tassumi spiża ta’ EUR […] għal kull kilometru skedat (1 157 568 km), li tammonta għal EUR […]. Dan l-ammont jinkludi l-ispejjeż kollha konnessi mal-vetturi, minbarra l-ispejjeż tal-finanzjament, id-deprezzament u l-verifika.
               
            
                  (43)
               
               
                  L-Awstrija tispjega l-kalkolu tagħha fid-dettall. Dan huwa bbażat fuq is-suppożizzjoni li għar-rotot fid-distrett ta’ Lienz, ikunu meħtieġa erba’ xarabanks b’tul ta’ 15-il m u konsum tal-fjuwil ta’ 45 lt għal kull 100 km u 21 xarabank b’tul ta’ 12-il m u konsum tal-fjuwil ta’ 36 lt kull 100 km. Il-konsum totali stmat tal-fjuwil ta’ din il-flotta huwa ta’ 478 000 lt. Abbażi tal-prezz tad-diżil ta’ EUR […] kull litru, l-ispejjeż totali tal-fjuwil għalhekk jammontaw għal EUR […].
               
            
                  (44)
               
               
                  L-ispejjeż tal-manutenzjoni huma stmati EUR […] għal kull xarabank (spejjeż tal-persunal u materjali), li jammontaw għal EUR […] għal 25 xarabank. L-ispejjeż tal-fjuwil u tal-manutenzjoni flimkien jammontaw għal EUR […].
               
            
                  (45)
               
               
                  Dan huwa diġà iktar mill-EUR […] li kienu ttieħdu bħala punt ta’ referenza. Skont l-awtoritajiet Awstrijaċi, il-partita ta’ spiża “fjuwil u manutenzjoni” hija stima konservattiva ħafna.
               
            3.2.1.3.   Spejjeż għax-xiri u d-deprezzament tal-vetturi
      
      
                  (46)
               
               
                  L-ispejjeż għax-xiri u d-deprezzament tal-vetturi ta’ EUR […] huma bbażati fuq is-suppożizzjonijiet li ġejjin:
                  
                              (a)
                           
                           
                              Ir-rotot tax-xarabanks iridu jitħaddmu b’erba’ xarabanks b’tul ta’ 15-il m u 21 xarabank b’tul ta’ 12-il m.
                           
                        
                              (b)
                           
                           
                              Skont il-kuntratt tas-servizz pubbliku, l-età medja tal-flotta ma għandhiex taqbeż is-sitt snin u kull sena għandha tiġġedded mill-inqas 10 % tal-flotta.
                           
                        
                              (c)
                           
                           
                              Il-prezz għax-xiri ta’ xarabank ta’ 12-il m huwa ta’ EUR […]; il-profitt medju annwali fuq il-kapital huwa ta’ 5 % u u l-perjodu tal-awtorizzazzjoni huwa ta’ tmien snin. Għalhekk, l-annwalità għal kull vettura hija ta’ EUR […].
                           
                        
                              (d)
                           
                           
                              Madankollu, peress li l-kuntratt jipprovdi għall-użu ta’ vetturi għal perjodu ta’ 12-il sena, terz tal-flotta tintuża minkejja l-fatt li tkun intużat totalment. Għalhekk, l-ispejjeż għax-xiri u d-deprezzament tal-vetturi jikkonċernaw biss żewġ terzi tal-flotta, jew allura 16-il vettura.
                           
                        
            
                  (47)
               
               
                  Abbażi ta’ dawn is-suppożizzjonijiet, l-ispejjeż annwali għax-xiri u d-deprezzament tal-vetturi huma ta’ EUR […] (16).
               
            3.2.1.4.   Spejjeż amministrattivi
      
      
                  (48)
               
               
                  Dwar l-ispejjeż amministrattivi ta’ EUR […], il-Verkehrsverbund Tirol assumiet […] % tal-ispejjeż kollha l-oħra kull oġġett spiża għall-kalkoli tagħha (17). Dan l-ammont ikopri l-ispiża tal-kera tal-uffiċċju u l-apparat tal-uffiċċju.
               
            3.2.2.   Verifika tal-ispejjeż skont il-kategoriji differenti tal-ispejjeż
      
      
                  (49)
               
               
                  Il-verifika tal-ispejjeż skont il-kategoriji differenti tal-ispejjeż hija kalkolu tal-kredibbiltà tal-kategoriji differenti tal-ispejjeż. Il-Verkehrsverbund Tirol stabbiliet l-ispejjeż li ġejjin bħala punt ta’ referenza:
                  
                              Kategoriji tal-ispejjeż
                           
                           
                              Spiża
                           
                        
                              Spejjeż tax-xufiera
                           
                           
                              EUR […]
                           
                        
                              Spejjeż tal-persunal (minbarra spejjeż tax-xufiera)
                           
                           
                              EUR […]
                           
                        
                              Spejjeż tal-vetturi (deprezzament)
                           
                           
                              EUR […]
                           
                        
                              Spejjeż tal-fjuwil
                           
                           
                              EUR […]
                           
                        
                              Spejjeż tat-tajers
                           
                           
                              EUR […]
                           
                        
                              Spejjeż oħra (tiswija, manutenzjoni, eċċ)
                           
                           
                              EUR […]
                           
                        
                              Spejjeż amministrattivi
                           
                           
                              EUR […]
                           
                        
                              Total
                           
                           
                              EUR […]
                           
                        
            
                  (50)
               
               
                  Dawn il-punti ta’ referenza jerġgħu jiġu spjegati b’iktar dettall.
               
            3.2.2.1.   Spejjeż tax-xufiera
      
      
                  (51)
               
               
                  Il-Verkehrsverbund Tirol ibbażat il-kalkolu tal-ispejjeż tax-xufiera fuq 28 xufier li, skont l-Awstrija, huwa bażi baxxa għal 25 xarabank, jekk wieħed jikkunsidra l-btajjel, il-perjodi ta’ waqfien minħabba mard eċċ. Għalkemm il-ftehim kollettiv Awstrijak għall-impjegati f’intrapriżi tax-xarabanks irregolati bil-liġi privata ibassar paga grossa annwali ta’ EUR […] (bla ebda spejjeż addizzjonali jew taxxi), il-Verkehrsverbund Tirol assumiet biss EUR […]. Għalhekk, l-ispejjeż tal-persunal huma EUR […].
               
            3.2.2.2.   Spejjeż tal-impjegati
      
      
                  (52)
               
               
                  Dwar l-ispejjeż l-oħra tal-persunal għall-amministrazzjoni, id-dispożizzjoni u l-garaxx, il-Verkehrsverbund Tirol assumiet ukoll paga annwali grossa ta’ EUR […] kull impjegat. L-għadd ta’ impjegati ġie stabbilit għal 8. B’hekk, l-ispejjeż l-oħra tal-persunal huma EUR […].
               
            3.2.2.3.   Spejjeż tal-vetturi
      
      
                  (53)
               
               
                  L-ispejjeż tal-vetturi huma bbażati fuq l-istess suppożizzjoni bħal dik użata għall-verifika tal-ispejjeż kull oġġett.
               
            3.2.2.4.   Spejjeż tal-fjuwil
      
      
                  (54)
               
               
                  Dwar l-ispejjeż tal-fjuwil, il-Verkehrsverbund Tirol ibbażat il-kalkolu fuq il-konsum tal-fjuwil ta’ 465 000 lt. Il-prezz medju tal-fjuwil ġie ssoponut li kien EUR […] kull litru. Għalhekk, l-ispejjeż totali tal-fjuwil b’kollox huma EUR […] (17).
               
            3.2.2.5.   Spejjeż tat-tajers
      
      
                  (55)
               
               
                  Għall-ispejjeż tat-tajers, il-Verkehrsverbund Tirol assumiet prezz tax-xiri ta’ EUR […] għal 2 pari tajers kull sena għal 25 xarabank. B’hekk, l-ispejjeż totali huma EUR […].
               
            3.2.2.6.   Spejjeż oħra
      
      
                  (56)
               
               
                  L-ispejjeż materjali għall-vetturi, il-manutenzjoni, l-assigurazzjoni, it-taxxi eċċ. huma stmati madwar EUR […] fis-sena. Dan jinkludi l-assigurazzjoni għal kull vettura ta’ madwar EUR […] fis-sena u spejjeż materjali ta’ EUR […] kull kilometru misjuq. Il-manutenzjoni tal-25 xarabank tammonta għal EUR […] fis-sena. Il-kera tal-garaxx b’erja ta’ 1 500 m2 hija ta’ EUR […] fis-sena.
               
            3.2.2.7.   Spejjeż amministrattivi
      
      
                  (57)
               
               
                  L-ispejjeż amministrattivi huma stmati madwar EUR […] fix-xahar, jiġifieri EUR […] fis-sena.
               
            3.2.3.   Konklużjoni tal-Awstrija dwar it-tielet u r-raba’ kriterji Altmark
      
      
                  (58)
               
               
                  L-Awstrija tikkonkludi li l-Verkehrsverbund Tirol stmat il-prezz imħallas lill-Postbus skont stimi adegwati, realistiċi u konservattivi ta’ kemm tkun nefqet intrapriża medja ta’ xarabanks biex tissodisfa kuntratt komparabbli. L-Awstrija tenfasizza li l-prezz imħallas lill-Postbus, jiġifieri EUR 2 217 000, huwa fil-medda sew bejn iż-żewġ verifiki tal-prezzijiet, li r-riżultati tagħhom huma EUR 2 224 965 u EUR 2 205 619 rispettivament.
               
            
                  (59)
               
               
                  Għalhekk, l-Awstrija tikkunsidra li jista’ jiġi eskluż il-kumpens żejjed tal-Postbus, u li l-prezz imħallas lill-Postbus jikkorrispondi għall-prezz li intrapriża medja, immexxija sew u mgħammra adegwatament b’mezzi tat-trasport tkun talbet biex tipprovdi s-servizzi tat-trasport inkwistjoni.
               
            3.3.   Kompatibbiltà tal-kuntratt tas-servizz pubbliku mar-Regolament (KEE) Nru 1191/69
      
      
                  (60)
               
               
                  Għar-raġunijiet speċifikati fit-taqsima 3.3, l-Awstrija tqis li l-kuntratt tas-servizz pubbliku wkoll huwa kompletament konformi mal-Artikolu 14 tar-Regolament tal-Kunsill (KEE) Nru 1191/69.
               
            4.   APPREZZAMENT LEGALI
      
      
                  (61)
               
               
                  L-ewwel, l-argument tal-Awstrija għandu jiġi rrifjutat, skont l-Artikolu 87(1) tat-Trattat tal-KE mhuwiex applikabbli għal kuntratt dwar is-servizzi tat-traffiku minħabba l-obbligi tas-servizz pubbliku kopert mir-Regolament (KEE) Nru 1191/69.
               
            
                  (62)
               
               
                  Ir-Regolament (KEE) Nru 1191/69 jittratta Regolament li fost affarijiet oħra jippermetti li tiġi ddikkjarata kompatibbli mas-suq komuni ċerta għajnuna mogħtija mill-Istati Membri taħt forma ta’ kumpens għall-impożizzjoni ta’ obbligu ta’ servizz pubbliku, u li jeżenta l-Istati Membri mill-obbligu pprovdut mill-Artikolu 88(3) tat-Trattat tal-KE li l-għajnuna tiġi nnotifikata lill-Kummissjoni qabel it-tħaddim tagħha.
               
            
                  (63)
               
               
                  Madankollu, ir-regoli konnessi mal-għajnuna mill-Istat ipprovduti mir-Regolament (KEE) Nru 1191/69 japplikaw biss għall-miżuri li jiffurmaw għajnuna mill-Istat skont l-Artikolu 87(1) tat-Trattat tal-KE. Fi kliem ieħor, ir-Regolament (KEE) Nru 1191/69 jittratta Regolament ta’ kompatibbiltà.
               
            
                  (64)
               
               
                  Għalhekk hemm lok, bħala l-ewwel pass, li jiġi analizzat jekk il-pagamenti pprovduti mill-kuntratt bejn il-Postbus u l-Verkehrsverbund jammontawx għal għajnuna mill-Istat skont l-Artikolu 87(1) tat-Trattat tal-KE. Jekk dan ikun il-każ, hemm bżonn li sussegwentement jiġi analizzat jekk it-tali għajnuniet humiex kompatibbli mas-suq komuni.
               
            4.1.   Eżistenza ta’ għajnuna mill-Istat
      
      
                  (65)
               
               
                  Skont l-Artikolu 87(1) tat-Trattat, “Bla ħsara ta’ kull deroga kontemplata f’dan it-Trattat, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti intrapriżi jew ċerti produtturi għandha, safejn taffettwa l-kummerċ bejn l-Istati Membri, tkun inkompatibbli mas-suq komuni.”.
               
            
                  (66)
               
               
                  L-operaturi tax-xarabanks, bħall-Postbus, imexxu attività ekonomika: it-t-trasport ta’ persuni bi ħlas; għalhekk huma intrapriżi skont l-Artikolu 87(1) tat-Trattat KE.
               
            
                  (67)
               
               
                  Il-pagament tal-għajnuna għall-Postbus isir mill-Verkehrsverbund Tirol, li hija ffinanzjata mir-reġjun tat-Tirol u l-gvern federali. Għalhekk, il-pagament jiġi effettwat permezz tar-riżorsi tal-Istat.
               
            
                  (68)
               
               
                  Hawnhekk wieħed isaqsi wkoll jekk il-Postbus tirċivix, permezz ta’ kuntratt ta’ servizz pubbliku li huwa s-suġġett ta’ din id-deċiżjoni, vantaġġ ekonomiku selettiv. Il-Qorti spjegat fid-dettall il-kriterji li għandhom jiġu applikati biex jiġi deċiż jekk hemmx kumpens għal servizz pubbliku fid-deċiżjoni tagħha “Altmark Trans”
                      (18):
                  “Sussidji pubbliċi li għandhom l-għan li jippermettu l-isfruttar ta’ servizzi regolari tat-trasport urban, suburban jew reġjonali ma jaqgħux taħt din id-dispożizzjoni sakemm dan it-tip ta’ sussidji għandu jiġi kkunsidrat bħala kumpens li jirrappreżenta l-kumpens għas-servizzi effettwati mill-intrapriżi benefiċjarji biex jesegwixxu l-obbligi ta’ servizz pubbliku. […]”
                  Skont il Qorti, dak huwa l-każ jekk jiġu ssodisfati l-erba’ kriterji li ġejjin:
                  
                              “—
                           
                           
                              l-ewwelnett, l-intrapriża benefiċjarja għandha effettivament tkun inkarigata bl-eżekuzzjoni ta’ obbligi ta’ servizz pubbliku, u dawn l-obbligi għandhom ikunu ddefiniti b’mod ċar;
                           
                        
                              —
                           
                           
                              It-tieni, il-parametri li fuq il-bażi tagħhom huwa kkalkulat il-kumpens għandhom ikunu stabbiliti minn qabel, b’mod oġġettiv u trasparenti;
                           
                        
                              —
                           
                           
                              it-tielet, jekk il-kumpens ma jaqbiżx ma’ dak meħtieġ biex ikopri l-ispejjeż kollha jew parti mill-ispejjeż li jsiru permezz tal-eżekuzzjoni tal-obbligi ta’ servizz pubbliku, wieħed irid jikkunsidra l-introjtu relatat kif ukoll profitt raġjonevoli għall-eżekuzzjoni ta’ dawn l-obbligi;
                           
                        
                              —
                           
                           
                              ir-raba’, meta l-għażla tal-intrapriża li se tiġi inkarigata bl-eżekuzzjoni ta’ obbligi ta’ servizz pubbliku ma tiġix affetwata fil-kwadru ta’ proċedura ta’ suq pubbliku, […] il-livell tal-kumpens meħtieġ jiġi determinat abbażi ta’ analiżi tal-ispejjeż li intrapriża medja, immexxija sew u mgħammra adegwatament b’mezzi tat-trasport biex tista’ tissodisfa l-ħtiġijiet ta’ servizz pubbliku, tkun daħlet għalihom biex tesegwixxi dawn l-obbligi, meta wieħed jikkunsidra l-introjtu relatat kif ukoll profitt raġjonevoli għall-eżekuzzjoni ta’ dawn l-obbligi.”
                           
                        
            4.1.1.   Intrapriża li tagħmel il-qligħ effettivament inkarigata bl-eżekuzzjoni tal-obbligi ta’ servizz pubbliku ddefinit b’mod ċar
      
      
                  (69)
               
               
                  L-Artikolu 2(1) tar-Regolament (KEE) Nru 1191/69 jagħti d-definizzjoni li ġejja tal-obbligi ta’ servizz pubbliku: “L-obbligi ta’ servizz pubbliku huma l-obbligi li l-intrapriża tat-trasport, jekk ikollha tqis l-interessi kummerċjali tagħha biss, ma tinkarigax ruħha minnhom jew ma tinkarigax ruħha bl-istess mod jew taħt l-istess kundizzjonijiet.”
               
            
                  (70)
               
               
                  Il-kuntratt konkluż bejn il-Postbus u l-Verkehrsverbund Tirol jifformalizza rekwiżiti speċifiċi imposti fuq fornitur ta’ servizzi sabiex jiġi garantit it-twettiq ta’ netwerk tat-trasport ibbilanċjat minħabba n-natura rurali u d-densità baxxa tal-popolazzjoni kif ukoll il-karatteristiċi ġeografiċi taż-żoni moqdija. Dawn l-elementi ma jagħtu l-ebda inċentiv lill-intrapriża ta’ dan it-tip ta’ servizzi milli tipproponihom fuq bażi strettament kummerċjali. L-intrapriża Postbus għandha toffri dawn is-servizzi u l-orarji, kif ukoll ir-rotot b’mod kuntrattwali, kif speċifikat fil-Punt 2 tal-kuntratt.
               
            
                  (71)
               
               
                  Għalhekk, jirriżulta mill-kuntratt konkluż bejn il-Postbus u l-Verkehrsverbund Tirol li l-Postbus hija effettivament inkarigata b’servizz pubbliku tat-trasport fid-distrett ta’ Lienz. Għalhekk, l-ewwel kriterju Altmark huwa ssodisfat.
               
            4.1.2.   Parametri li fuqhom huwa bbażat il-kalkolu tal-kumpens stabbilit minn qabel b’mod oġġettiv u trasparenti
      
      
                  (72)
               
               
                  Bħala t-tieni pass, jenħtieġ li jiġi stabbilit jekk il-parametri li abbażi tagħhom jiġi kkalkulat il-kumpens kinux stabbiliti minn qabel b’mod oġġettiv u trasparenti.
               
            
                  (73)
               
               
                  Il-kuntratt jiddistingwi bejn il-pagamenti għall-Bestellleistungen u l-pagamenti għall-Bestandsleistungen. Kif ġie ċċarat mill-Awstrija fit-tweġiba tagħha għad-deċiżjoni li tintroduċi l-proċedura formali ta’ eżami, il-kuntratt jipprovdi għaż-żewġ kategoriji tas-servizz tat-trasport biex jagħtu remunerazzjoni għal kull kilometru ta’ trasport offrut. Għall-Bestellleistungen il-prezz għal kull kilometru huwa EUR 2,57/km u għall-Bestandsleistungen huwa EUR 1,77/km. Il-Bestandsleistungen huma differenti mill-Bestellleistungen biss għax wieħed mill-komponenti tal-ħlas ġie aġġustat biex it-total ta’ EUR 1,77/km jiġi rrispettat sistematikament.
               
            
                  (74)
               
               
                  Ta’ min jinnota li l-iffissar tal-kumpens fuq bażi ta’ prezz għal kull kilometru offrut u tal-għadd totali ta’ kilometri misjuqa jifforma prattika kurrenti għall-kuntratti tat-trasport bix-xarabank, l-iktar jekk tkun l-awtorità pubblika inkarigata bl-organizzazzjoni tat-trasport pubbliku li tassumi r-riskju għall-introjtu ġej mill-bejgħ tal-biljetti. Wara li eżaminat mill-ġdid il-kontenut tal-kuntratti fuq bażi tal-ispjegazzjonijiet addizzjonali tal-Awstrija, il-Kummissjoni tiddikjara li, għall-kuntrarju tal-analiżi preliminarja tagħha fin-numri 64 sa 71 tad-Deċiżjoni li tiftaħ il-proċedura formali ta’ eżami, il-kuntratt konkluż bejn il-Postbus u l-Verkehrsverbund Tirol jammonta għal kuntratt ta’ dan it-tip.
               
            
                  (75)
               
               
                  L-iffissar tal-kumpens fuq bażi ta’ prezz kull kilometru offrut u tal-għadd totali ta’ kilometri misjuqa jissodisfa t-tieni kriterju Altmark, għax il-prezz għal kull kilometru u l-għadd totali ta’ kilometri misjuqa huma stabbiliti minn qabel u b’mod oġġettiv u trasparenti.
               
            
                  (76)
               
               
                  Għalhekk, it-tieni kriterju Altmark huwa ssodisfat.
               
            4.1.3.   Nuqqas ta’ kumpens żejjed
      
      
                  (77)
               
               
                  Jirriżulta min-numri 96 sa 102 tad-Deċiżjoni għall-introduzzjoni tal-proċedura formali ta’ eżami, li l-Kummissjoni tikkunsidra li l-metodu magħżul mill-Verkehrsverbund Tirol biex tiżgura nuqqas ta’ kumpens żejjed, jiġifieri l-verifika tal-prezz mitlub mill-intrapriża tax-xarabanks bl-użu ta’ tliet metodi differenti ta’ tqabbil mal-valuri medji osservati fis-settur inkwistjoni, tista’ tiġi aċċettata bħala prova ta’ nuqqas ta’ kumpens żejjed.
               
            
                  (78)
               
               
                  Fil-każ preżenti, il-Kummissjoni kienet madankollu kkunsidrat li minħabba l-fatt li ma kienx hemm sejħa għall-offerti, u li kompetitur dirett tal-Postbus kien qed jallega li l-Postbus qed tirċievi kumpens żejjed, kien xieraq li tingħata l-opportunità lil dan il-kompetitur kif ukoll lill-partijiet terzi kollha interessati li jitkellmu dwar il-metodi tal-verifika tal-ispejjeż mill-Awstrija, qabel ma jkun jista’ jiġi konkluż b’ċertezza li l-Postbus ma tirċevix kumpens żejjed.
               
            
                  (79)
               
               
                  Ta’ min jinnota mill-ewwel li min kien qed jagħmel l-ilment infurma lill-Kummissjoni li ma kienx għadu interessat fil-kwistjoni. It-tieni ħaġa li ta’ min jinnota hija li l-ebda parti terza ma kkontestat in-nuqqas ta’ kumpens żejjed.
               
            
                  (80)
               
               
                  Il-Kummissjoni tikkunsidra wkoll li l-Awstrija pprovdiet spjegazzjonijiet supplementari li juru li l-prezz imħallas mill-Verkehrsverbund Tirol lill-Postbus huwa prezz plawżibbli u adegwat meta wieħed jikkunsidra l-ispejjeż medji osservati fis-settur tal-industrija inkwistjoni u l-esperjenzi tal-amministrazzjoni pubblika. It-taqsimiet 3.3.1 sa 3.3.3 jirrikapitolaw il-metodi tal-kalkoli u t-taqbiliet u l-konklużjonijiet li jirriżultaw minnhom. B’mod iktar ġenerali, metodu bħal dan tipiku li jqabbel sistematikament il-kumpens mal-ispejjeż tas-settur a posteriori u fit-tliet modi differenti jiżgura li ma hemm l-ebda kumpens żejjed. Li kieku waqt tqabbil bħal dan jinstab li hemm kumpens żejjed, l-Awstrija jkollha titlob li dan jinġabar lura.
               
            
                  (81)
               
               
                  Minn dan jiġi konkluż li l-Postbus ma qed tirċievi l-ebda kumpens żejjed għall-eżekuzzjoni tal-kuntratt ta’ servizz pubbliku li huwa s-suġġett ta’ din id-deċiżjoni, u li t-tielet kriterju Altmark qed jiġi ssodisfat.
               
            4.1.4.   Prezz li jikkorrispondi għall-prezz ta’ intrapriża medja, immexxija sew u mgħammra adegwatament bil-mezzi tat-trasport
      
      
                  (82)
               
               
                  Jonqos li jiġi vverifikat jekk il-prezz imħallas mill-Verkehrsverbund Tirol lill-Postbus jikkorrispondix għall-prezz ta’ intrapriża medja, immexxija sew u mgħammra adegwatamanet b’mezzi tat-trasport. Sabiex jiġi vverifikat jekk dan il-kriterju huwiex issodisfat, hemm lok li jiġu analizzati t-tliet komponenti tiegħu b’mod separat.
               
            4.1.4.1.   Spejjeż ta’ intrapriża medja
      
      
                  (83)
               
               
                  F’dan ir-rigward, ta’ min jinnota l-ewwel li l-Awstrija bbażat ruħha, għall-kalkoli tal-verifika tagħha, fuq parametri standard, osservati fuq medja fis-settur tal-industrija inkwistjoni. Għalhekk jistgħu jitqiesu li jirriflettu l-medja tas-settur inkwistjoni.
               
            
                  (84)
               
               
                  Għalhekk, l-ispejjeż tal-Postbus jikkorrispondi għall-ispejjeż ta’ intrapriża medja Awstrijaka.
               
            4.1.4.2.   Spejjeż ta’ intrapriża mmexxija sew
      
      
                  (85)
               
               
                  Sussegwentement wieħed isaqsi jekk l-ispejjeż tal-Postbus jikkorrispondix ukoll għall-ispejjeż ta’ intrapriża mmexxija sew. Fis-settur tat-trasport bix-xarabank, li ilu ħafna ddominat mill-monopolji u l-għoti tas-swieq bla sejħa għall-offerti, mhux neċessarjament minnu li kull intrapriża attiva fis-suq hija intrapriża mmexxija sew.
               
            
                  (86)
               
               
                  F’dan ir-rigward ta’ min jinnota li l-Awstrija ma pprovdiet l-ebda spjegazzjoni li dawn il-parametri jirriflettu wkoll il-medja ta’ intrapriża mmexxija sew. Bħala eżempju, il-Kummissjoni tikkunsidra li l-Awstrija setgħet ibbażat ruħha fuq l-ispejjeż medji tal-intrapriżi li tul l-aħħar snin setgħu ħadu għadd sinifikanti ta’ sejħiet għall-offerti fis-settur.
               
            
                  (87)
               
               
                  Barra minn hekk, ta’ min jinnota li hemm differenza ta’ EUR 0,80/km bejn il-prezz kull kilometru tal-Bestellleistungen u l-prezz kull kilometru tal-Bestandleistungen. Dan jindika li l-Postbus għandha ċerti marġini biex ittejjeb l-effiċjenza tagħha fir-rigward tal-Bestellleistungen.
               
            
                  (88)
               
               
                  Minn dan jista’ jiġi konkluż li l-Awstrija ma wrietx li l-prezz imħallas mill-Verkehrsverbund Tirol lill-Postbus jikkorrispondi l-ispejjeż ta’ intrapriża mmexxija sew. B’konsegwenza ta’ dan, ir-raba’ kriterju Altmark ma ġiex issodisfat.
               
            4.1.4.3.   Konklużjoni rigward ir-rispett tal-kriterji Altmark
         
      
      
                  (89)
               
               
                  La dan jittratta erba’ kriterji kumulattivi u wieħed minn dawn il-kriterji ma ġiex issodisfat, iwassal lill-Kummissjoni biex awtomatikament tikkonkludi li l-pagamenti inkwistjoni jridu jiġu meqjusa biex jiksbu vantaġġ ekonomiku selettiv għall-intrapriża Postbus.
               
            4.1.5.   Żbilanċ tal-kompetizzjoni u impatti fuq in-negozju
      
      
                  (90)
               
               
                  L-intrapriża Postbus hija attiva fis-suq tat-trasport bix-xarabank fl-Awstrija kollha, u għandha parti kbira mis-suq. Il-ksib ta’ vantaġġ ekonomiku għal din l-intrapriża jista’ għaldhekk joħloq żbilanċ tal-kompetizzjoni.
               
            
                  (91)
               
               
                  Fil-każ preżenti, l-iżbilanċi tal-kompetizzjoni jistgħu jirriżultaw l-iktar mill-fatt li l-finanzjament pubbliku jingħata lill-intrarpriża li għandha liċenzja għat-trasport bix-xarabank fid-distrett inkwistjoni. Għalhekk, dan il-finanzjament pubbliku għandu l-potenzjal li jimpedixxi intrapriżi oħra milli jiksbu l-liċenzji tax-xogħol għar-rotot tat-trasport pubbliku għax isaħħaħ il-pożizzjoni tal-intrapriżi benefiċjarji u jippermettilhom joffru kundizzjonijiet kummerċjali iktar attraenti għat-tiġdid tal-liċenzji.
               
            
                  (92)
               
               
                  Fir-rigward tal-possibbiltà li l-miżura inkwistjoni taffettwa n-negozju bejn l-Istati Membri, ta’ min jinnota l-ewwel li s-suq tat-trasport lokali jew reġjonali tat-trasport pubbliku huwa suq miftuħ għall-kompetizzjoni fl-Awstrija u fi Stati Membri oħra, fejn ma hemm l-ebda monopolju nazzjonali għal intrapriża waħda jew iktar f’dan is-suq.
               
            
                  (93)
               
               
                  F’dan il-kuntest, ta’ min jiftakar il-paragrafu 77 u ta’ wara tad-Deċiżjoni Altmark Trans, fejn il-Qorti ddeċidiet li:
                  “[…]Assolutament mhux eskluż li sussidju pubbliku mogħti lil intrapriża li tipprovdi biss servizzi ta’ trasport lokali jew reġjonali u ma tipprovdix servizzi ta’ trasport barra mill-Istat tal-oriġini tagħha jista’, madankollu, ikollu effett fuq in-negozju bejn l-Istati Membri.
                  Meta Stat Membru jagħti sussidju pubbliku lil intrapriża, il-provvista ta’ servizzi ta’ trasport mill-intrapriża inkwistjoni tista’ ssib ruħha appoġġjata jew imkabbra, bil-konsegwenza li b’hekk jitnaqqsu l-opportunitajiet tal-intrapriżi stabbiliti fi Stati Membri oħra biex jipprovdu s-servizzi tagħhom ta’ trasport fis-suq ta’ dan l-Istat (ara, f’dan ir-rigward, id-Deċiżjonijiet tat-13 ta’ Lulju 1988 fil-Kawża 102/87, Franza/il-Kummissjoni, Slg. 1988, 4067, il-paragrafu 19. tal-21 ta’ Marzu 1991 fil-Kawża C-305/89, l-Italja/il-Kummissjoni, Slg. 1991, I-1603, il-paragrafu 26, u Spanja/il-Kummissjoni, il-paragrafu 40).
                  …
                  Għaldaqstant, it-tieni kundizzjoni għall-applikazzjoni tal-Artikolu 92(1) tat-Trattat, skont liema l-għajnuna trid tkun ta’ natura li taffettwa n-negozju bejn Stati Membri, ma tiddependix min-natura lokali jew reġjonali tas-servizzi tat-trasport ipprovduti jew mill-importanza tal-qasam tas-servizz ikkonċernat.”
               
            
                  (94)
               
               
                  Għalhekk, ma jistax jiġi eskluż li l-opportunitajiet ta’ intrarpriżi stabbiliti fi Stati Membri oħra biex jipprovdu s-servizzi tat-trasport tagħhom fis-suq Awstrijak jonqsu bil-miżura inkwistjoni.
               
            
                  (95)
               
               
                  B’konsegwenza, il-finanzjament pubbliku mogħti lill-Postbus mill-Verkehrsverbund Tirol għandu l-potenzjal li joħloq żbilanċ fil-kompetizzjoni u jaffettwa n-negozju bejn l-Istati Membri.
               
            4.1.6.   Konklużjoni
      
      
                  (96)
               
               
                  La r-raba’ kriterju Altmark ma ġiex issodisfat, u l-kundizzjonijiet l-oħra kollha tal-Artikolu 87(1) tat-Trattat tal-KE ġew issodisfati, il-Kummissjoni tinnota li l-pagamenti inkwistjoni jammontaw għal għajnuna mill-Istat fis-sens tal-Arikolu 87(1) tat-Trattat tal-KE.
               
            
                  (97)
               
               
                  Għalhekk, hemm lok li jiġi vverifikat jekk din l-għajnuna tistax tiġi ddikkjarata kompatibbli mas-suq komuni.
               
            4.2.   Kompatibbiltà tal-għajnuna
      
      
                  (98)
               
               
                  L-Artikolu 73 tat-Trattat tal-KE jipprovdi għat-trasport fit-triq li: “Miżuri ta’ għajnuna meħtieġa għall-koordinament tat-trasport, jew li jikkorrispondu ma’ rimborżi dwar ċerti piżijiet li jeżistu fil-prinċipju ta’ servizz pubbliku għandhom ikunu kompatibbli ma’ dan it-Trattat”.
                  
               
            4.2.1.   Il-ġuriżdizzjoni fil-Kawża Altmark dwar l-applikabilità tal-Artikolu 73
      
      
                  (99)
               
               
                  Skont il-Qorti tal-Ġustizzja “skont l-Artikolu 77 [issa l-Artikolu 73 tat-Trattat tal-KE(…)], l-għajnuna tkun kompatibbli mat-Trattat tal-KE jekk din tissodisfa l-bżonnijiet ta’ koordinazzjoni tat-trasport jew jekk tirrappreżenta rimborż għall-qadi ta’ ċerti obbligi inerenti fil-kunċett ta’ servizz pubbliku. […] Skont id-digriet tar-Regolament (KEE) Nru 1107/70 dwar għajnuna mogħtija fil-qasam tat-trasport bil-ferrovija, b’vettura tat-triq u fuq kanal fl-intern ta’ pajjiż, l-Istati Memrbi ma għadhomx awtorizzati jiddefendu ruħhom bl-Artikolu 77 tat-Trattat tal-KE, li jipprovdi li l-għajnuna li tissodisfa l-ħtiġijiet tal-koordinazzjoni tal-mezzi tat-trasport jew li tikkorrispondi għar-rimborż ta’ ċerti obbligi inerenti fil-kunċett ta’ servizz pubbliku hija kompatibbli mat-Trattat, minbarra l-każijiet imsemmija mil-liġi Komunitarja li tirriżulta minnhom. Sakemm ir-Regolament (KEE) Nru 1191/69 dwar l-azzjoni tal-Istati Membri fil-qasam tal-obbligi inerenti fil-kunċett ta’ servizz pubbliku fil-qasam tat-trasport bil-ferrovija, b’vettura tat-triq u fuq kanal fl-intern ta’ pajjiż ma jkunx applikabbli u li s-sussidji inkwistjoni jaqgħu taħt l-Artikolu 92(1) tat-Trattat tal-KE (li wara t-tibdil sar l-Artikolu 87(1), ir-Regolament (KEE) Nru 1107/70 jistabbilixxi, b’mod eżawrjenti, taħt liema kundizzjonijiet l-awtoritajiet tal-Istati Membri jistgħu jagħtu għajnuna skont l-Artikolu 77 tat-Trattat tal-KE.” (19)
                  
               
            
                  (100)
               
               
                  Għalhekk, wieħed isaqsi jekk ir-Regolament (KEE) Nru 1191/69 jew ir-Regolament (KEE) Nru 1107/70 fihomx regoli ta’ kompatibbiltà għall-għajnuna mill-Istat li hija applikabbli fil-każ preżenti.
               
            4.2.2.   Kompatibbiltà bbażata fuq ir-Regolament (KEE) Nru 1191/69
      
      4.2.2.1.   Medda tal-applikazzjoni tar-Regolament (KEE) Nru 1191/69
      
      
                  (101)
               
               
                  L-ambitu tal-applikazzjoni tar-Regolament (KEE) Nru 1191/69/KE huwa speċifikat kif ġej fl-Artikolu 1(1) u (2):
                  “1.   Dan ir-Regolament għandu japplika għal intrapriżi tat-trasport li joperaw servizzi fit-trasport bil-ferrovija, bit-triq u passaġġi fuq l-ilma interni. L-Istati Membri jistgħu jeskludu mill-iskop ta’ dan ir-Regolament xi intrapriżi li l-attivitajiet tagħhom ikunu limitati esklussivament għall-ħidma ta’ servizzi urbani, suburbani jew reġjonali.
                  2.   Għall-fini ta’ dan ir-Regolament:
                  
                              —
                           
                           
                              “servizzi urbani u suburbani” tfisser servizzi ta’ trasport li jilħqu l-ħtiġiet ta’ ċentru urban jew konurbazzjoni, u l-ħtiġiet ta’ trasport bejnu u l-inħawi tal-madwar,
                           
                        
                              —
                           
                           
                              “servizzi reġjonali” tfisser servizzi ta’ trasport imħaddma biex jintlaħqu l-ħtiġiet tat-trasport ta’ kull reġjun.”
                           
                        
            
                  (102)
               
               
                  L-Awstrija użat l-opportunità li teskludi ċerti intrapriżi mill-iskop tal-applikazzjoni tar-Regolament. Skont l-Artikolu 2 tal-Privatbahnunterstützungsgesetz 1998 (20), l-intrapriżi li huma attivi esklussivament fis-servizzi urbani u suburbani huma esklużi mill-medda tal-applikazzjoni tar-Regolament (KEE) Nru 1191/69.
               
            
                  (103)
               
               
                  F’dan il-każ, is-servizzi inkwistjoni huma madankollu servizzi reġjonali. B’konsegwenza, ir-Regolament (KEE) Nru 1191/69 huwa applikabbli.
               
            4.2.2.2.   Sistema magħżula mill-Awstrija
      
      
                  (104)
               
               
                  Fl-Artikolu 1(3) sa 5 tar-Regolament (KEE) Nru 1191/69 jiġu deskritti ż-żewġ sistemi differenti li l-Istati Membri jistgħu jagħżlu minnhom għall-organizzazzjoni u l-finanzjament tat-trasport pubbliku, jiġifieri s-sistema tal-impożizzjoni tal-obbligi ta’ servizz pubbliku u s-sistema kuntrattwali:
                  “3.   L-awtoritajiet kompetenti tal-Istati Membri għandhom itemmu kull obbligu li jinsab fil-kunċett ta’ kull servizz pubbliku kif imfisser f’dan ir-Regolament impost fuq trasport bil-ferrovija, bit-triq jew passaġġi ta’ ilma interni.
                  4.   Sabiex jiġi żgurat servizzi ta’ trasport adegwati li b’mod partikolari jieħdu inkonsiderazzjoni fatturi soċjali u ambjentali u l-ippjanar ta’ bliet u rħula, jew bl-għan li jiġu offruti nollijiet partikolari lil ċerti kategoriji ta’ passiġġiera, l-awtoritajiet kompetenti tal-Istati Membri jistgħu jagħmlu kuntratti ta’ servizz pubbliċi ma’ kull intrapriża tat-trasport. Il-kundizzjonijiet u d-dettalji tal-operat ta’ dawn il-kuntratti huma stabbiliti fit-Taqsima V.
                  5.   Madanakollu, l-awtoritajiet kompetenti tal-Istati Membri jistgħu jżommu jew jimponu l-obbligu ta’ servizz pubbliku li għalih saret referenza fl-Artikolu 2 dwar servizzi ta’ trasport urban, suburban u reġjonali għall-passiġġieri. Il-kundizzjonijiet u d-dettalji tal-operat, inklużi metodi ta’ kumpens, huma stabbiliti fit-Taqsimiet II, III u IV. Meta kull intrapriża tat-trasport mhux biss topera servizzi bla ħsara għall-obbligi dwar servizz pubbliku iżda wkoll tagħmel attivitajiet oħra, is-servizzi pubbliċi għandhom ikunu mħaddma bħala diviżjonijiet separati li tal-inqas jilħqu r-rekwiżitili ġejjin:
                  
                              (a)
                           
                           
                              il-kontijiet operattivi għal kull wieħed minn dawn l-attivitajiet għandhom ikunu separati u l-proporzjoni tal-assi li jappartjenu għal kull wieħed għandhom jintużaw b’mod konformi mar-regoli tal-kontijiet li jkunu fis-seħħ;
                           
                        
                              (b)
                           
                           
                              l-ispejjeż għandhom ikunu bbilanċjati bi dħul tal-operat u pagamenti minn awtoritajiet pubbliċi, mingħajr il-possibbiltà ta’ trasferiment minn jew lejn settur ieħor tal-attività tal-intrapriża.”
                           
                        
            
                  (105)
               
               
                  L-Awstrija għażlet is-sistema kuntrattwali (l-Artikolu 19 ÖPNRV-G). B’konsegwenza, ir-regoli applikabbli għall-miżuri inkwistjoni jinsabu fit-Taqsima V tar-Regolament (KEE) Nru 1191/69.
               
            4.2.2.3.   L-applikazzjoni tat-Taqsima V tar-Regolament (KEE) Nru 1191/69
      
      
                  (106)
               
               
                  It-Taqsima V tar-Regolament (KEE) Nru 1191/69 tikkonsisti fl-Artikolu wieħed biss, l-Artikolu 14, li jistabbilixxi:
                  “1.   Kuntratt dwar is-servizzi tat-traffiku minħabba l-obbligi “tas-servizz pubbliku” huwa kuntratt magħmul bejn l-awtoritajiet kompetenti ta’ Stat Membru u intrapriża tat-trasport sabiex jiġi pprovdut lill-pubbliku servizz ta’ trasport adegwat.
                  Kuntratt dwar is-servizzi tat-traffiku minħabba l-obbligi tas-servizz pubbliku jista’ jkopri l-iktar dan li ġej:
                  
                              —
                           
                           
                              servizzi tat-trasport li jissodisfaw ir-rekwiżiti stabbiliti ta’ kontinwità, regolarità, kapaċità u kwalità;
                           
                        
                              —
                           
                           
                              servizzi ta’ trasport addizzjonali;
                           
                        
                              —
                           
                           
                              servizzi ta’ trasport b’rati u kundizzjonijiet speċifiċi, b’mod partikolari għal ċerti kategoriji ta’ passiġġieri jew fuq ċerti rotot,
                           
                        
                              —
                           
                           
                              adattamenti ta’ servizzi għall-ħtiġijiet attwali.
                           
                        2.   Kuntratt dwar is-servizzi tat-traffiku minħabba l-obbligi tas-servizz pubbliku għandu jkopri, fost l-oħrajn, il-punti li ġejjin:
                  
                              (a)
                           
                           
                              in-natura tas-servizz tat-trasport li għandu jiġi pprovdut, b’mod partikolari r-rekwiżiti tal-kontinwità, regolarità, kapaċità u kwalità;
                           
                        
                              (b)
                           
                           
                              il-prezz tas-servizzi koperti bil-kuntratt, li għandu jkun jew miżjud mad-dħul ta’ tariffa jew għandu jinkludi d-dħul, u dettalji dwar relazzjonijiet finanzjarji bejn iż-żewġ partijiet;
                           
                        
                              (c)
                           
                           
                              ir-regoli dwar emendi u modifikazzjoni tal-kuntratt, b’mod partikolari biex jieħu inkonsiderazzjoni tibdiliet li mhumiex imbassra;
                           
                        
                              (d)
                           
                           
                              il-perjodu ta’ validità tal-kuntratt;
                           
                        
                              (e)
                           
                           
                              is-sanzjonijiet fl-eventwalità ta’ nuqqas ta’ konformità mal-kuntratt.
                           
                        3.   Dawk l-assi involuti fl-għoti ta’ servizzi ta’ trasport li huma s-suġġett ta’ kuntratt ta’ servizz pubbliku jistgħu jappartjenu lill-intrapriża jew ikunu għad-disposizzjoni tagħha.
                  4.   Intrapriża li beħsiebha li ma tibqax jew li tagħmel modifiki sostanzjali lil kull servizz ta’ trasport li tipprovdi lill-pubbliku fuq bażi kontinwa u regolari u li ma tkunx koperta bis-sistema tal-kuntratt jew l-obbligu ta’ servizz pubbliku għandha tavża lill-awtoritajiet kompetenti tal-Istat Membru b’dan mill-inqas tliet xhur bil-quddiem. L-awtoritajiet kompetenti jistgħu jiddeċiedu li ma jitolbux din in-notifika. Din id-disposizzjoni ma taffettwax proċeduri oħra nazzjonali applikabbli dwar intitolament biex jiġu terminati jew modifikati servizzi tat-trasport.
                  5.   Wara li jirċievu l-informazzjoni li għaliha hemm referenza fil-paragrafu 4, l-awtoritajiet kompetenti jistgħu jinsistu fuq iż-żamma tas-servizz inkwistjoni sa sena mid-data tan-notifika; dawn għandhom jinfurmaw lill-intrapriża bid-deċiżjoni mill-inqas xahar qabel l-iskadenza tan-notifika. L-awtoritajiet jistgħu wkoll jieħdu l-inizjattiva biex jinnegozjaw it-twaqqif jew it-tibdil tat-tali servizz ta’ trasport.
                  6.   L-ispejjeż li jirriżultaw lill-intrapriżi ta’ trasport mill-obbligi li għalihom hemm referenza fil-paragrafu 5 għandhom ikunu kkumpensati skont il-proċeduri komuni stabbiliti fit-Taqsimiet II, III u IV.”
               
            
                  (107)
               
               
                  Il-kuntratt konkluż bejn il-Postbus u l-Verkehrsverbund Tirol huwa kuntratt konkluż bejn l-awtorità kompetenti ta’ Stat Membru u intrapriża tat-trasport biex jiġu pprovduti servizzi tat-trasport suffiċjenti lill-pubbliku.
               
            
                  (108)
               
               
                  Il-kuntratt fih b’mod partikolari dan li ġej: servizzi tat-trasport li jsegwu r-rekwiżiti stabbiliti ta’ kontinwità, regolarità, kapaċità u kwalità; servizzi tat-trasport bil-prezzijiet u l-kundizzjonijiet stabbiliti, b’mod partikolari għal ċerti kategoriji ta’ vjaġġaturi; adattamenti ta’ servizzi għall-ħtiġijiet attwali.
               
            
                  (109)
               
               
                  Għalhekk, dan il-kuntratt jista’ jiġi deskritt bħala kuntratt ta’ servizz pubbliku skont l-Artikolu 14 tar-Regolament (KEE) Nru 1191/69.
               
            
                  (110)
               
               
                  Ta’ min jinnota li kemm l-iskop (“li jiġu pprovduti lill-pubbliku servizzi tat-trasport sodisfaċenti”) kif ukoll il-kontenut tal-kuntratti ta’ servizz pubbliku (“rekwiżiti stabbiliti ta’ kontinwità, regolarità, kapaċità u ta’ kwalità”, determinazzjoni tat-tariffi, kundizzjonijiet tas-servizz “għal ċerti kategoriji ta’ vjaġġaturi jew għal ċerti relazzjonijiet”, “adattament ta’ servizzi għall-ħtiġijiet attwali” eċċ.) ma jitbegħdux minn dawk li jistgħu jkunu soġġetti għall-obbligi ta’ servizz pubbliku imposti mill-Istat jew l-awtoritajiet pubbliċi. Madankollu, diġà ġie spjegat fid-dettall li l-kumpens għal dan it-tip ta’ servizzi huwa għajnuna għall-fornitur.
               
            
                  (111)
               
               
                  Għalhekk, ta’ min jinnota l-ewwel li l-għan tal-leġiżlatur bl-adattament tar-Regolament (KEE) Nru 1191/69 kien li jispeċifika b’liema kundizzjonijiet “l-għajnuna […] li tikkorrispondi għar-rimborż ta’ ċerti obbligi inerenti fil-kunċett ta’ servizz pubbliku” msemmija fl-Artikolu 73 tat-Trattat KE huma kompatibbli mas-suq komuni. L-applikazzjoni tal-Artikolu 73 tat-Trattat tal-KE, u għalhekk l-applikazzjoni tar-Regolament (KEE) Nru 1191/69, tippresupponi l-preżenza ta’ għajnuna mill-Istat skont l-Artikolu 87(1) tat-Trattat KE. Jekk il-kontenut tal-kuntratti jista’ jkun kopert mill-kunċett tal-Artikolu 73 “obbligu inerenti fil-kunċett ta’ servizz pubbliku”, il-forma tal-istrument, kuntratt u mhux obbligu impost unilateralment, ma għandhiex fiha nfisha, tkun ta’ ostakolu għad-dikjarazzjoni possibbli ta’ kompatibbiltà tal-għajnuna li eventwalment qiegħda fil-prezz. Il-fattur deċisiv biex wieħed jiddeskrivi servizz, ikunx impost mill-Istat jew approvat mill-partijiet f’kuntratt, għall-obbligu ta’ servizz pubbliku, jinsab fil-kontenut tiegħu, u mhux fil-forma li beda biha (21). Minn dan jista’ jiġi konkluż li ma hemm xejn legalment li jopponi li għajnuna li tinsab fil-prezz tas-servizzi pprovdut minn kuntratt ta’ servizz pubbliku tista’ tiġi ddikjarata kompatibbli mas-suq komuni mill-Kummissjoni. Ta’ min jinnota li din is-soluzzjoni ntużat ukoll mill-koleġiżlaturi fir-Regolament il-ġdid (KEE) Nru 1370/2007 tal-Parlament Ewropew u tal-Kunsill tat-23 ta’ Ottubru 2007 dwar servizzi pubbliċi tat-trasport tal-passiġġieri bil-ferrovija u bit-triq (22). Madankollu, skont l-Artikolu 12 tiegħu, dan ir-Regolament ma jidħolx fis-seħħ qabel it-3 ta’ Diċembru 2009. Għalhekk mhuwiex applikabbli għall-kuntratt inkwistjoni, li ġie konkluż qabel id-dħul fis-seħħ ta’ dan ir-Regolament.
               
            
                  (112)
               
               
                  Fin-nuqqas ta’ kundizzjonijiet preċiżi għall-kompatibbiltà fir-Regolament Nru 1191/69, il-Kummissjoni tqis li l-prinċipji ġenerali li jirriżultaw mit-Trattat tal-KE, mill-ġurisprudenza u mill-prattika tagħha fit-teħid tad-deċiżjonijiet, f’oqsma oħra jkunu applikabbli biex tiġi ddeterminata l-kompatibbiltà ta’ din it-tip ta’ għajnuna.
               
            
                  (113)
               
               
                  Dawn il-prinċipji nġabru mill-Kummissjoni fil-qafas Komunitarju f’forma ġenerika fil-Parti 2.4 tal-qafas imsemmi dwar l-għajnuna mill-Istat f’forma ta’ kumpensi għal servizz pubbliku (23). Fir-rigward tal-kompatibbiltà tal-għajnuna li tinsab fil-prezz imħallas minn awtorità pubblika lil fornitur ta’ servizz pubbliku, dan il-qafas Komunitarju fil-Punt 14 jipprovdi dan li ġej:
                  “L-ammont tal-kumpens ma jistax jaqbeż dak li huwa meħtieġ biex ikunu koperti l-ispejjeż ikkawżati mill-eżekuzzjoni tal-obbligi ta’ servizz pubbliku, meta wieħed jikkunsidra l-introjtu relatat kif ukoll profitt raġjonevoli għall-eżekuzzjoni ta’ dawn l-obbligi. L-ammont tal-kumpens jinkludi l-benefiċċji kollha mogħtija mill-Istat jew permezz tar-riżorsi tal-Istat, ikun taħt liema forma jkun.”
               
            
                  (114)
               
               
                  Għalhekk, il-pagamenti tal-Verkehrsverbund Tirol lill-Postbus iridu jiġu ddikjarati kompatibbli mas-suq komuni jekk jissodisfaw dawn il-kundizzjonijiet.
               
            
                  (115)
               
               
                  Dawn il-kundizzjonijiet jikkorrispondu b’mod preċiż ħafna għat-tielet kriterju Altmark li, kif ġie deskritt, jiġi ssodisfat fil-każ tipiku ta’ hawn fuq.
               
            
                  (116)
               
               
                  B’konsegwenza, ta’ min jikkonkludi li l-għajnuna mill-Istat mogħtija mill-Verkehrsverbund Tirol lill-Postbus fil-qafas tal-kuntratt ta’ servizz pubbliku hija kompatibbli mas-suq komuni abbażi tal-Artikolu 14 tar-Regolament (KEE) Nru 1191/69.
               
            4.3.   Ebda eżenzjoni mill-obbligu ta’ notifika
      
      
                  (117)
               
               
                  Skont l-opinjoni tal-Awstrija, mill-Artikolu 17(2) tar-Regolament (KEE) Nru 1191/69 jirriżulta li l-kuntratt ta’ servizz pubbliku bejn il-Verkehrsverbund Tirol u l-Postbus huwa eżentat mill-obbligu ta’ notifika skont l-Artikolu 88(3) tat-Trattat tal-KE.
               
            
                  (118)
               
               
                  Fl-Artikolu 17(2) tar-Regolament (KEE) Nru 1191/69 hemm: “Il-kumpens mħallas taħt dan ir-Regolament għandu jkun eżenti mill-proċedura ta’ informazzjoni preliminari li tinsab fl-Artikolu 93 (3) tat-Trattat li jistabbilixxi l-Komunità Ekonomika Ewropea.”
               
            
                  (119)
               
               
                  Għalhekk, ta’ min jispjega jekk il-pagamenti li l-Verkehrsverbund Tirol tagħti lill-Postbus humiex skont il-kuntratt ta’ servizz pubbliku għall-kumpens skont l-Artikolu 17(2) tar-Regolament (KEE) Nru 1191/69.
                  Fid-Deċiżjoni msemmija Danske Busvognmænd, it-Tribunal tal-Prim’Istanza tal-Komunitajiet Ewropej ikkunsidra li “… ir-relazzjonijiet kuntrattwali stabbiliti wara proċedura ta’ sejħa għall-offerti bejn l-intrapriża tat-trasport u l-awtorità kompetenti jinkludu, skont l-Artikolu 14(1) u (2) tar-Regolament (KEE) Nru 1191/69, sistema speċifika ta’ finanzjament li ma tħalli ebda lok għall-kumpens skont il-metodi stabbiliti fit-Taqsimiet II, III u IV ta’ dan ir- Regolament” (24).
               
            
                  (120)
               
               
                  Minn din id-Deċiżjoni jirriżulta li l-kunċett ta’ “kumpens għal servizz pubbliku” skont l-Artikolu 17(2) tar-Regolament (KEE) Nru 1191/69 għandu jiġi interpretat b’mod ristrett ħafna. B’hekk, it-terminu jkopri biss il-kumpens għall-obbligi ta’ servizz pubbliku preskritti b’mod unilaterali fuq intrarpriża skont l-Artikolu 2 tar-Regolament, u li jiġi kkalkolat skont il-metodu deskritt fl-Artikoli 10 sa 13 tar-Regolament u li ma jridx jiġi nnotifikat lill-Kummissjoni skont il-proċedura stipulata fl-Artikolu 88(3)tat-Trattat KE.
               
            
                  (121)
               
               
                  Min-naħa l-oħra, il-pagamenti pprovduti f’kuntratt ta’ servizzi tat-trasport dwar l-obbligi tas-servizz pubbliku skont l-Artikolu 14 tar-Regolament (KEE) Nru 1191/69 ma jammontawx għal kumpens skont l-Artikolu 17(2) ta’ dan ir-Regolament.
               
            
                  (122)
               
               
                  B’konsegwenza, il-pagamanti pprovduti f’kuntratt ta’ servizzi tat-traffiku dwar l-obbligi tas-servizz pubbliku skont l-Artikolu 14 tar-Regolament (KEE) Nru 1191/69, bħall-kuntratt konkluż bejn il-Verkehrsverbund Tirol u l-Postbus, mhumiex eżentati mill-obbligu ta’ reġistrar stabbilit fl-Artikolu 88(3) tat-Trattat KE. Għalhekk, il-Kummissjoni trid tevalwa l-kompatibbiltà tagħhom.
               
            5.   KONKLUŻJONI
      
      
                  (123)
               
               
                  Huwa konkluż li l-Awstrija implimentat illegalment il-kuntratt ta’ servizz pubbliku konkluż bejn il-Verkehrsverbund Tirol u l-Postbus, li huwa s-suġġett ta’ din id-Deċiżjoni, bi ksur tal-Artikolu 88(3) tat-Trattat tal-KE. Madankollu, l-għajnuna mill-Istat ipprovduta minn dan il-kuntratt tista’ tiġi ddikkjarata kompatibbli abbażi tal-Artikolu 73 tat-Trattat KE,
               
            ADOTTAT DIN ID-DEĊIŻJONI:
      Artikolu 1
      L-għajnuna mill-Istat mogħtija mill-Awstrija lill-Postbus permezz tal-kuntratt konkluż fit-12 ta’ Lulju 2002 mal-Verkehrsverbund Tirol hija kompatibbli mas-suq komuni u soġġetta għall-kundizzjonijiet u r-rekwiżiti stipulati fl-Artikolu 2.
      Artikolu 2
      Kull sena, l-Awstrija tqabbel il-kumpens mal-ispejjeż medji determinati f’dan is-settur billi tuża l-metodi speċifikati fit-Taqsima 3.3 ta’ din id-Deċiżjoni u f’każ ta’ kumpens żejjed, terġa’ titolbu lura.
      Artikolu 3
      Din id-Deċiżjoni hija indirizzata lir-Repubblika Federali tal-Awstrija.
      
         Magħmul fi Brussell, is-26 ta’ Novembru 2008.
         
            
               Għall-Kummissjoni
            
            Antonio TAJANI
            
               Viċipresident
            
         
      
      
         (1)  ĠU C 162, 14.7.2007, p. 19.
      
         (2)  Irreġistrata bin-numru TREN (2002) A/63803.
      
         (3)  Irreġistrata bin-numru TREN (2002) A/68846.
      
         (4)  Irreġistrata bin-numru TREN (2005) D/113701.
      
         (5)  Irreġistrata bin-numru TREN (2006) A/15295.
      
         (6)  Irreġistrata bin-numru C(2007) 2209 finali.
      
         (7)  Ara n-nota 1.
      
         (8)  Irreġistrata bin-numru TREN (2007) A/38864.
      
         (9)  Irreġistrata bin-numru TREN (2007) A/39395.
      
         (10)  Dawn il-kriterji ġew stabbiliti mill-Qorti tal-Ġustizzja Ewropea fis-sentenza tagħha tal-24 ta’ Lulju 2003, Altmark, Kawża C-280/00, Slg. p. I-7747 biex jiġi vvalutat jekk kumpens għal servizz pubbliku jammontax għal għajnuna mill-Istat jew le.
      
         (11)  ĠU L 156, 28.6.1969, p. 1.
      
         (12)  EUR 527 000: 204 807 km = EUR 2,57/km.
      
         (13)  Għall-ispjegazzjonijiet mogħtija mill-Awstrija f’dan ir-rigward fl-istadju tal-valutazzjoni preliminarja, ara n-numri 98 u 99 tad-Deċiżjoni li tinbeda l-proċedura.
      
         (*)  informazzjoni kunfidenzjali
      
         (14)  21 km jinkisbu billi jinqasam in-numru totali ta’ kilometri bin-numru ta’ sigħat ta’ sewqan: 1 157 568 km: 54 290 siegħa = 21,32 km/siegħa.
      
         (15)  54 290 siegħa […] EUR/siegħa = EUR […].
      
         (16)  EUR […].
      
         (17)  EUR […] (Spiża għal kull oġġett) […] % = EUR […].
      
         (18)  Id-Deċiżjoni tal-Qorti, Altmark Trans.
      
         (19)  Id-Deċiżjoni tal-Qorti tal-Ġustizzja, Altmark Trans, il-paragrafi. 101, 106, 107. Regolament tal-Kunsill (KEE) Nru 1107/70 (ĠU L 130, 15.6.1970, p. 1).
      
         (20)  Bundesgesetzblatt I 1994/519.
      
         (21)  F’dan ir-rigward, ara d-Deċiżjoni tal-Qorti tal-Ġustizzja Altmark Trans, li tikkonċerna kuntratt ta’ servizz pubbliku Ġermaniż. Dan ma jimpedixxix lill-Qorti milli tiddeċiedi jekk dan jittrattax għajnuna jew le, u b’hekk jibbaża ruħu fuq il-kontenut u mhux fuq il-forma tal-istrument. Ara l-Artikolu 4 tal-Deċiżjoni tal-Kummissjoni 2005/842/KE tat-28 ta’ Novembru 2005 dwar l-applikazzjoni tad-dispożizzjonijiet tal-Artikolu 86(2) tat-Trattat KE għall-għajnuna tal-Istat f’forma ta’ kumpens għal servizz pubbliku miksub minn ċerti intrapriżi inkarigati bil-ġestjoni ta’ servizzi ta’ interess ekonomiku ġenerali (ĠU L 312, 29.11.2005, p. 67), li wkoll tinjora l-forma tal-istrument.
      
         (22)  ĠU L 315, 3.12.2007, p. 1.
      
         (23)  ĠU C 297, 29.11.2005, p. 4.
      
         (24)  Is-sentenza tat-Tribunal tal-Prim’Istanza tas-16 ta’ Marzu 2004 fil-Każ T-157/01 Danske Busvognmænd, Slg. p. II-917, il-paragrafi 77 sa79.